Hei, denne artikkelen er over ett år gammel og kan inneholde utdatert informasjon

Det var aldri noen tvil om at hjemmelaget på Aspmyra skulle lansere opprykksfest mot Florø søndag. Toppscorer Kristian Fardal Opseth sendte Bodø/Glimt i ledelsen fra straffemerket etter 18 minutter, før Vegard Moberg økte til 2-0 tre minutter senere.

Amor Layouni, som serverte Moberg på 2-0-scoringen, tok på seg målscorerskoene i det 29. minutt alene med keeper. Bodø/Glimt hadde dermed scoret tre mål på drøye ti minutter.

I annen omgang reduserte Luc Jeggo for bortelaget på en corner, men Brede Moe feide all tvil til side på overtid da han satte inn kampens siste mål i 4-1-seieren.

Glimt er ikke bare sikret opprykk, men er også 1.-divisjonsmester fire runder før slutt.

Start-seier etter Pedersen-avgangen

Steinar Pedersens tid i Start var over fredag. 42-åringen fikk ikke fullføre Starts jakt på opprykk til Eliteserien. Kristiansand-klubben følte han ikke var riktig mann for framtiden.

Mick Priest og Joey Hardarsson hadde ansvaret for Start i søndagens bortekamp mot Strømmen, og duoen fikk se 17 år gamle Tobias Christensen sikre tre poeng med et drømmefrispark til 2-1 etter 64 minutter.

Kristjan Floki Finnbogason stanget Start i ledelsen på bortebane etter 29 minutter, men Martin Trøen plasserte inn utligningen ikke lenge etter pause.

Start innehar den viktige annenplassen på tabellen med 13 poeng opp til serieleder Bodø/Glimt og to poeng ned til Sandnes Ulf på tredje.

Sandnes-laget vant 1-0 over Ranheim etter en scoring av Oddbjørn Skartun på overtid.

Nytt Elverum-tap

Mjøndalen ligger på fjerdeplass på tabellen etter sin 1-0-seier mot Jerv. Amahl Pellegrino scoret det avgjørende målet drøye ti minutter før pause.

Bunnlaget Elverum måtte se håpet om videre eksistens i 1. divisjon svinne etter å ha tapt 0-1 på bortebane mot Åsane. Kristoffer Stephensen stanget inn seiersmålet etter 55 minutter, og sørget for at vestlendingene klatret i bunnen. Sju poeng skiller ned til søndagens motstander Elverum under streken.

Tabelljumbo Arendal ligger poenget bak Elverum etter en overbevisende 3-0-seier over Kongsvinger. Rasmus Lynge Christensen ble den store helten med hattrick.

Tromsdalen tok et steg unna nedrykksstreken med 3-0-seier mot Levanger på bortebane. Mathias Dahl Abelsen scoret det siste målet på overtid, etter at Vegard Lysvoll scoret de to andre målene tidligere i kampen.

(NTB)